
Varaždin, 14. srpnja 2026. godine
Z A P I S N I K
10. sjednice Upravnog vijeća Ljekarne Varaždinske županije (dalje u tekstu: Upravno vijeće), održane dana 14. srpnja 2026. godine s početkom u 7:00 sati.
Predsjednica Upravnog vijeća pozdravlja prisutne članove te sukladno članku 13. Poslovnika o radu Upravnog vijeća zaključuje da su sjednici Upravnog vijeća nazočni članovi:
1. Andreja Tomašek, predstavnica osnivača, predsjednica Upravnog vijeća,
1. Krešimir Grđan, predstavnik osnivača,
1. Maja Hrešć, predstavnica osnivača,
1. Maja Jagec, predstavnica radnika,
1. Draženka Vincek Mišak, predstavnica radnika visoke stručne spreme.
Predsjednica utvrđuje kako postoji kvorum za pravovaljano odlučivanje Upravnog vijeća,
Predsjednica Upravnog vijeća konstatira da su sjednici nazočni ravnatelj Ustanove Mirko Magić, predsjednica Stručnog vijeća Ustanove Slavica Čelar, voditeljica računovodstva Ustanove gđa Vlasta Tuđa, i zapisničar i savjetnik (pravnik) Matija Hlad.
Predsjednica daje na raspravu predloženi dnevni red:
1. [bookmark: _Hlk192673251]Verifikacija Zapisnika s 9. sjednice Upravnog vijeća od 18. lipnja 2026. godine
Referent: Andreja Tomašek, predsjednica Upravnog vijeća
2. Donošenje Odluke o prihvaćanju Financijskog izvješća o poslovanju Ljekarne Varaždinske županije za razdoblje od 1. siječnja 2026. godine do 31. svibnja 2026. godine 
Referent: Vlasta Tuđa, voditeljica računovodstva
3. Donošenje Odluke o prihvaćanju izvješća o postupku javne nabave usluge čišćenja poslovnih prostora Ljekarne Varaždinske županije te prihvaćanju Odluke o odabiru najpovoljnijeg ponuditelja, broj postupka javne nabave: 6/26,
Referent: Mirko Magić, ravnatelj; Matija Hlad, savjetnik (pravnik);
4. Donošenje Odluke o pokretanju etažiranja radi uspostave nove etaže na nekretnini čkbr. 1716/2, Ulica Braće Radić 6, Varaždin
Referent: Mirko Magić, ravnatelj;
5. Razno
TOČKA 1. DNEVNOG REDA
Verifikacija Zapisnika sa 9. sjednice Upravnog vijeća od 18. lipnja 2026. godine
Referent: Andreja Tomašek, predsjednica Upravnog vijeća
	Predsjednica poziva članove da iznesu primjedbe. 
	Draženka Vincek Mišak postavlja pitanje da li mi imamo Pravilnik o edukacijama.
	Savjetnik (pravnik) odgovara da nemamo, ali da su odredbe o edukacijama magistara farmacije sadržane u odredbama Pravilnika o radu i propisima Hrvatske ljekarničke komore. 
	Slavica Čelar smatra da nemamo što ispraviti u Zapisniku.
Predsjednica zatvara raspravu te otvara glasovanje.
Zapisnik sa 9. sjednice od 18. lipnja 2026. godine je verificiran jednoglasno.
TOČKA 2. DNEVNOG REDA
Donošenje Odluke o prihvaćanju Financijskog izvješća o poslovanju Ljekarne Varaždinske županije za razdoblje od 1. siječnja 2026. godine do 31. svibnja 2026. godine
Referent: Vlasta Tuđa, voditeljica računovodstva
Predsjednica daje riječ gđi Vlasti Tuđi, koja će referirati toč 2. dnevnog reda. 
Financijsko izvješće Ljekarne Varaždinske županije za razdoblje 01.01. – 31.05.2026.  godine sastavljeno je prema odredbama Zakona o računovodstvu  i primjenom Hrvatskih standarda financijskog izvještavanja. 
Iz dostavljenih podataka vidljivo je da su ostvareni: 
•	Ukupni prihodi 			10.637.491,51 €
•	Ukupni rashodi 			9.996.642,36 €
•	Višak prihoda nad rashodima 	640.849,15 €			
U usporedbi s istim razdobljem prethodne godine, ukupni prihodi veći su za 10,75% dok su ukupni rashodi veći za 9,75 %. Ostvarena je bruto dobit u visini od 637.545,95 € s indeksom rasta 129,04 u odnosu na isto razdoblje prethodne godine. 
U promatranom razdoblju u sastavu Ljekarne Varaždinske županije posluje 20 ljekarničkih jedinica dok ih je u istom periodu prošle godine bilo 18. Ako iz usporedbe izuzmemo prihode koje su ostvarile jedinice u Vidovcu i Jalžabetu (prošle godine nisu poslovale), realni indeks rasta prihoda je 104,72.
S danom 31.05 2026. godine broj zaposlenih je 85, a u istom periodu prethodne godine bilo ih je 87.
Predsjednica se zahvaljuje te otvara raspravu.
Ravnatelj navodi kako postoji jedna specifičnost glede prihoda, pri čemu nije obračunata uplata od HZZO-a dana 31. svibnja 2026. godine u visini od 550.000,00 €. Dobavljače smo platili u ponedjeljak, prvi radni dan kad smo mogli. S obzirom na navedeno iznos na žiro računu ne prikazuje stvarno stanje. 
Predsjednica zatvara raspravu i daje točku na glasanje.
Upravno vijeće jednoglasno donosi Odluku o prihvaćanju Financijskog izvješća o poslovanju Ljekarne Varaždinske županije za razdoblje od 1. siječnja 2026. godine do 31. svibnja 2026. godine.
TOČKA 3. DNEVNOG REDA
Donošenje Odluke o prihvaćanju izvješća o postupku javne nabave usluge čišćenja poslovnih prostora Ljekarne Varaždinske županije te prihvaćanju Odluke o odabiru najpovoljnijeg ponuditelja, broj postupka javne nabave: 6/26,
Referent: Mirko Magić, ravnatelj; Matija Hlad, savjetnik (pravnik);
	Predsjednica poziva Savjetnika (pravnika) Matiju Hlada da izloži točku dnevnog reda.
Savjetnik (pravnik) navodi kako se u privitku dnevnog reda nalazi zapisnik o pregledu i ocjeni ponuda i odluka o odabiru. Na natječaj su se javile tri firme koje su poslale pravodobne i potpune ponude, pri čemu je odabrana Lav zaštita d.o.o. Isti navodi kako je odabrani ponuditelj preuzeo radnike od prijašnjeg odabranog ponuditelja. Cijena je svake godine sve veća.
Predsjednica se zahvaljuje te otvara raspravu.
	Ravnatelj navodi kako je nama i dalje isplativije angažirati vanjsku tvrtku jer bi mi trebali zaposliti minimalno 8 čistaćica i plaćati putne troškove uz ispunjavanje ostalih prava radnika (godišnji, bolovanja, itd.). 
	Krešimir Grđan postavlja pitanje zašto se ne sklopi okvirni sporazum na što pravnik odgovara kako je u prethodnom istraživanju tržišta napomenuto kako tvrtke ne mogu jamčiti cijene čišćenja niti ne mogu jamčiti da će imati potrebnu radnu snagu, odnosno kako im nije u interesu jamčiti cijenu sve 4 godine. 
	Ravnatelj navodi kako su prošle godine pristigle dvije ponude od kojih je ovogodišnja ponuda odabranog ponuditelja bila znatno skuplja, tako da pozdravlja svako zaprimanje ponude. 
Predsjednica zatvara raspravu i daje točku na glasanje.
Upravno vijeće jednoglasno donosi Odluku o prihvaćanju izvješća o postupku javne nabave usluge čišćenja poslovnih prostora Ljekarne Varaždinske županije te Odluku o odabiru najpovoljnijeg ponuditelja, broj postupka javne nabave: 6/26. 
TOČKA 4. DNEVNOG REDA
Donošenje Odluke o pokretanju etažiranja radi uspostave nove etaže na nekretnini čkbr. 1716/2, Ulica Braće Radić 6, Varaždin
Referent: Mirko Magić, ravnatelj;
	Predsjednica poziva Ravnatelja da izloži točku dnevnog reda.
	Ravnatelj navodi kako se na 11. katu zgrade Braće Radić 6 nalazi bivša kotlovnica za koju postoji ideja da se etažira i proda, sve kako bi se predmetni iznos od prodaje uplatio na račun pričuve. Navodi kako je potrebno uspostaviti suvlasništvo svih suvlasnika na novoj etaži pri čemu je potreban potpis Ljekarne Varaždinske županije, kako bi upravitelj zgrade imao 100 % potpisa za pokretanje sudskog postupka uspostave etažnog vlasništva.
Predsjednica se zahvaljuje te otvara raspravu.
Predsjednica zatvara raspravu i daje točku na glasanje.
Upravno vijeće jednoglasno donosi Odluku o pokretanju etažiranja radi uspostave nove etaže na nekretnini čkbr. 1716/2, Ulica Braće Radić 6, Varaždin. 

TOČKA 5. DNEVNOG REDA
R A Z N O
	Slavica Čelar se vraća na 2. točku dnevnog reda. Smatra da su rezultati više nego dobri no da takvi rezultati nisu takvi iz razloga što nam fali 20 % magistara farmacije da bi nam sve ljekarničke radile u punom opsegu. Do 30.7.2026. raditi će samo 16 od 20 ljekarničkih jedinica, što je neprihvatljivo. Osim toga 18 magistara farmacije koji dežuraju imaju preko 100 sati prekovremenih do 30.6.2026. godine. Boji se da je to još jedan razlog koji će otjerati ljude u druge ustanove i da je to stvar o kojoj trebaju razmišljati Uprava i Osnivač. 
	Ravnatelj navodi da je sve ovo točno ali da predmetni problem nije samo kod nas već i u npr. Splitu, Zagrebu, itd. Navodi i kako naši ljudi nisu otišli u druge ljekarne već u Kanadu, Italiju, Sloveniju, otok Pag i da su to pojedinačni slučajevi, kao i da je nekoliko magistara otišlo u mirovinu. Nekoliko ih je i na dugotrajnom bolovanju te na porodiljnom dopustu. 
	Slavica Čelar smatra da je navođenje tuđih problema zavaravanje nas i da je to zapravo prikrivanje problema kojeg mi imamo. Smatra kako dobar poslodavac ne daje samo visoke plaće već su tu i drugi uvjeti kao npr. sistematski pregledi za radnice kojih je 90 % a da nema ginekološkog pregleda.
	Savjetnik (pravnik), navodi kako je cijena ginekoloških pregleda porasla na skoro 100,00 € i da se ne može uvrstiti u minimalni propisani iznos prema Temeljnom kolektivnom ugovoru. 
	Slavica Čelar smatra da poslodavac može vlastitom odlukom povećati taj iznos. Također je i protiv ukidanja popusta na robu Ustanove za vlastite radnike.
	Ravnatelj navodi kako smo ukinuli popust jer je Ljekarna Čakovec od Porezne dobila opomenu zbog provođenja istog. Glede ginekoloških pregleda smatra da nije u redu da nema ginekoloških pregleda, ali da će se za tih 100,00 € pobrinuti da se odrade. Također smatra kako nije problem u 100,00 € godišnje i da si u nekim stvarima nemože pomoći jer su studenti na fakultetu rekli kako bi radije išli u privatni sektor nego u mrežu javnog ljekarništva.
	Draženka Vincek Mišak izražava žaljenje što nam je otišao kvalitetni kadar, ali da je od njih samo dvoje otišlo u predstavništva privatnog sektora. Postavlja pitanje ravnatelju da li zna koji su glavni razlozi zašto farmaceuti (mag.pharm.) odlaze i zašto ne dežuraju svi, uz iznimku onih koji imaju medicinsku dokumentaciju. Smatra da se ne smije nuditi posao bez dežuranja, pri čemu navodi svoj primjer gdje je dežurala i sad ide raditi jutarnju smjenu. 
	Ravnatelj navodi kako je jedna magistra otišla zato što nije dobila jednu jutarnju smjenu u gradu. Navodi i kako su svaki prekovremeni, dežurstva i ostali uvjeti rada plaćeni dodatno, odnosno da je bruto plaća 3.900,00 € s prekovremenima i dežurstvima visoka. Navodi i primjer Maruševca koji radi jednu smjenu gdje je pao promet 15 % ali da su se već drugi mjesec ljudi naviknuli na radno vrijeme i da se polako popravlja. 
	Slavica Čelar smatra kako 3.900,00 € s 40 prekovremenih sati i 30 godina staža razmjerno iznosu isplaćene plaće. Također se zalaže za povećanje koeficijenta tehničara da nam i oni ne odu. U suprotnom smatra kako će doći mladi i neiskusni tehničari koji se ne mogu mjeriti s našim dosadašnjim tehničarima koji imaju 20 i više godina radnog staža. 
	Ravnatelj se slaže s predmetnim ali navodi da se držimo koeficijenta za tehničare prema Uredbi uvećanoj za 10 %. Najmanje 5 tehničara ima malo manju plaću od voditeljice računovodstva i pravnika. Navodi i kako radi na tome ali da Osnivač određuje da se držimo koeficijenata po Uredbi.
	Draženka Vincek Mišak navodi kako je teška situacija u Maruševcu i Ivancu i da je sve ovo pretakanje problema.
	Maja Jagec navodi kako zatvaranje ljekarni nije prihvatljivo i da odrade jednu smjenu pored one koju nisu odradili.
	Predsjednica zatvara raspravu.

